1982L0400 — DA — 01.01.1986 — 002.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS DIREKTIV

af 14. juni 1982

om ændring af direktiv 77/391/EØF og om indørelse af en supplerende fællesskabsaktion med henblik på udryddelse af brucellose, tuberkulose og leukose hos kvæg

(82/400/EØF)

RÅDET FOR DE EUROPÆISKE FÆLLESSKABER HAR — under henvisning til traktaten om oprettelse af Det europæiske økonomiske Fællesskab, særlig artikel 43 og 100, under henvisning til forslag fra Kommissionen ( 1 ), under henvisning til udtalelse fra Europa-Parlamentet ( 2 ), under henvisning til udtalelse fra Det økonomiske og sociale Udvalg ( 3 ), og ud fra følgende betragtninger: ud fra følgende betragtninger: i Rådets direktiv 77/391/EØF af 17. maj 1977 om indførelse af en fællesskabsaktion med henblik på udryddelse af brucellose, tuberkulose og leukose hos kvæg ( 4 ), senest ændret ved direktiv 81/476/EØF ( 5 ), blev varigheden af aktionen fastsat til tre år; på baggrund af de opnåede resultater og det tilfredstillende forløb af medlemsstaternes fremsendte programmer bør der fastsættes en supplerende toårig foranstaltning og åbnes mulighed for finansiering heraf med henblik på at nå de ønskede mål; i henhold til artikel 29, stk. 3, i Rådets direktiv 78/52/EØF af 13. december 1977 om fastsættelse af fællesskabskriterier for nationale planer til fremme af udryddelse af brucellose, tuberkulose og enzootisk leukose hos kvæg ( 6 ), begynder den oprindelige periode på tre år på den dato, som fastsættes af Kommissionen i beslutningen om godkendelse af de nationale udryddelsesplaner; medlemsstaternes oprindelige planer udløber, undtagen for Italiens og Grækenlands vedkommende, derfor på forskellige datoer i løbet af 1981; af hensyn til den tekniske og finansielle tilpasning, den nye aktion nødvendiggør, bør de oprindelige planer, som udløber i løbet af 1981, forlænges til den 31. december 1981; medlemsstaterne skal udarbejde nye planer med henblik på i de oprindelige planer at indføje de ændringer, der eventuelt er blevet nødvendige på grund af de pågældende sygdommes epizootiologiske udvikling, således at de iværksatte foranstaltninger kan fuldendes; disse nye planers anvendelsesperiode beregnes således, at den oprindelige plan og den nye plan tilsammen varer i fem år — UDSTEDT FØLGENDE DIREKTIV:

Artikel 1

I artikel 6 i direktiv 77/391/EØF indsættes følgende stk.:

»3. For medlemsstater med treårsplaner, som udløber i løbet af 1981, forlænges varigheden dog til den 31. december 1981.«

Artikel 2

1. Der indføres en fællesskabsaktion med henblik på at fuldføre udryddelsen af brucellose, tuberkulose og leukose hos kvæg.

2. Den supplerende aktions varighed fastsættes således, at aktionen i henhold til direktiv 77/391/EØF og den supplerende aktion tilsammen varer fem år.

3. Fællesskabet bidrager finansielt til gennemførelsen af den supplerende aktion.

Artikel 3

1. Medlemsstaterne udarbejder i henhold til artikel 2, 3 og 4 i direktiv 77/391/EØF nye fremskyndede udryddelsesplaner, som skal opfylde kravene i direktiv 78/52/EØF, og som skal sikre kontinuiteten i de aktioner, der er iværksat ved de oprindelige planer, idet der tages hensyn til de indvundne erfaringer og de nødvendige tilpasninger.

2. Kommissionen skal underrettes om de nye planer senest to måneder efter meddelelsen af dette direktiv for Belgiens, Danmarks, Forbundsrepublikken Tysklands, Frankrigs, Irlands og Det forenede Kongeriges vedkommende, og inden den 1. januar 1983 for Italiens og Grækenlands vedkommende.

Artikel 4

1. Kommissionen undersøger de nye planer, der meddeles den i henhold til artikel 3, stk. 2, med henblik på at fastlå om de, alt efter deres overensstemmelse med direktiv 77/391/EØF, direktiv 78/52/EØF og nærværende direktiv og under hensyn til målsætningerne i disse direktiver, opfylder betingelserne for finansiel støtte fra Fællesskabet.

2. I løbet af to måneder efter modtagelsen af planerne forelægger Kommissionen et udkast til beslutning for Den stående Veterinærkomité, i det følgende benævnt »komiteen«. Komiteen afgiver udtalelse efter fremgangsmåden i artikel 8.

3. Medlemsstaterne sætter de ved lov eller administrativt fastsatte bestemmelser i kraft med henblik på at iværksætte de nye planer om fremskyndet udryddelse, der er omhandlet i artikel 3 og godkendt i henhold til stk. 2, på den dato, som Kommissionen fastsætter i sin godkendelsesbeslutning.

Artikel 5

1. Til medlemsstaternes udgifter i forbindelse med foranstaltninger, der iværksættes i medfør af artikel 3, ydes tilskud fra Fællesskabet inden for de i stk. 3 og i artikel 2 fastsatte grænser.

2. Fællesskabet betaler medlemsstaterne 72,5 ECU pr. ko og 36,25 ECU pr. stk. kvæg, bortset fra køer, som slagtes i forbindelse med de i kapitel I i direktiv 77/391/EØF omhandlede foranstaltninger.

3. Den andel, der forventes afholdt over fællesskabsbudgettet under afsnittet for udgifterne på landbrugsområdet anslås til 35 mio ECU for den periode, foranstaltningen i stk. 1 varer.

4. Der kan kun ydes fællesskabstilskud til foranstaltninger, som er truffet af medlemsstaterne, såfremt der er truffet positiv beslutning angående disse foranstaltninger i henhold til artikel 4.

Artikel 6

1. Artikel 7, stk. 1, i Rådets forordning (EØF) nr. 729/70 af 21. april 1970 om finansiering af den fælles landbrugspolitik ( 7 ) gælder for Kommissionens beslutninger i forbindelse med finansiering af den her omhandlede foranstaltning.

2. Ansøgninger om betaling skal vedrøre slagtninger, der er foretaget af medlemsstaterne i løbet af et kalenderår, og fremsendes til Kommissionen inden den 1. juli det følgende år.

3. Gennemførelsesbestemmelserne til denne artikel fastsættes efter fremgangsmåden i artikel 13 i forordning (EØF) nr. 729/70.

Artikel 7

1. Den veterinære kontrol af planernes gennemførelse foretages i overensstemmelse med artikel 10 i direktiv 77/391/EØF.

2. Når alle udryddelsesplaner er gennemført, forelægger Kommissionen Rådet en almindelig beretning om de opnåede resultater, eventuelt ledsaget af forslag om fortsat harmonisering af sygdomsforebyggelse i medlemsstaterne.

▼M1

Artikel 7a

Forordning (EØF) nr. 129/78 og artikel 8 og 9 i forordning (EØF) nr. 729/70 finder tilsvarende anvendelse.

▼B

Artikel 8

1. Når der henvises til den i denne artikel fastsatte fremgangsmåde, indbringer formanden sagen for komiteen, enten på eget initiativ eller på begæring af en medlemsstat.

2. Der tildeles medlemsstaternes stemmer i komiteen vægt som fastsat i traktatens artikel 148, stk. 2. Formanden deltager ikke i afstemninger.

3. Kommissionens repræsentant forelægger et udkast til de foranstaltninger, der skal træffes. Komiteen afgiver udtalelse om disse foranstaltninger inden for en frist, som formanden kan fastsætte under hensyn til, hvor meget de forelagte spørgsmål haster. Den afgiver udtalelse med et flertal på ►M2 54 ◄ stemmer.

4. Kommissionen vedtager foranstaltningerne og iværksætter dem straks, såfremt de er i overensstemmelse med komiteens udtalelse. Såfremt de ikke er i overensstemmelse med komiteens udtalelse, eller såfremt der ikke er afgivet nogen udtalelse, forelægger Kommissionen straks Rådet et forslag vedrørende de foranstaltninger, der skal træffes. Rådet vedtager foranstaltningerne med kvalificeret flertal.

Såfremt Rådet ved udløbet af tre måneder fra den dato, på hvilken det har fået forslaget forelagt, ikke har vedtaget foranstaltninger, vedtager Kommissionen de foreslåede foranstaltninger og iværksætter dem straks, medmindre Rådet har udtalt sig imod de nævnte foranstaltninger med simpelt flertal.

Artikel 9

Dette direktiv er rettet til medlemsstaterne.

( 1 ) EFT nr. C 289 af 11. 11. 1981, s. 4.

( 2 ) EFT nr. C 40 af 15. 2. 1982, s. 26.

( 3 ) EFT nr. C 112 af 3. 5. 1982, s. 8.

( 4 ) EFT nr. L 145 af 13. 6. 1977, s. 44.

( 5 ) EFT nr. L 186 af 8. 7. 1981, s. 20.

( 6 ) EFT nr. L 15 af 19. 1. 1978, s. 34.

( 7 ) EFT nr. L 94 af 28. 4. 1970, s. 13.